Hihi no wende gũthoma ũhoro ũyũ na %%?
Bibilia Intaneti-inĩ | NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Hihi no wende gũthoma ũhoro ũyũ na %%?
-
Aruti a wĩra mũgũnda-inĩ wa mĩthabibũ na mũcara ũiganaine (1-16)
-
Ũrathi ũngĩ wĩgiĩ gĩkuũ kĩa Jesu (17-19)
-
Kũhoya ũnene Ũthamaki-inĩ (20-28)
-
Arũme erĩ atumumu kũhonio (29-34)
20 “Tondũ Ũthamaki wa igũrũ ũtariĩ ta mũndũ warĩ na mũgũnda, ũrĩa woimagarire rũcinĩ tene agĩthiĩ kwandĩka andũ a kũruta wĩra mũgũnda-inĩ wake wa mĩthabibũ.
2 Maaiguanĩra na aruti a wĩra atĩ ekũmarĩha dinari ĩmwe mũthenya, akĩmatũma mũgũnda wa mĩthabibũ.
3 Ningĩ akiumagara ta thaa ithatũ cia rũcinĩ, akĩona andũ angĩ marũgamĩte thoko-inĩ matarĩ andĩke wĩra nĩ mũndũ;
4 na akĩmeera atĩrĩ, ‘O na inyuĩ thiĩi mũgũnda-inĩ wa mĩthabibũ, na nĩ ngũmũrĩha kĩrĩa kĩmwagĩrĩire.’
5 Nĩ ũndũ ũcio magĩthiĩ. Ningĩ agĩcoka akiumagara ta thaa thita cia mũthenya na thaa kenda na agĩka o ta ũguo.
6 Macũngĩrĩro-inĩ, akiumagara ta thaa ikũmi na ĩmwe, agĩkora andũ angĩ marũgamĩte, na akĩmoria, ‘Mwatinda haha mũrũgamĩte mũthenya wothe mũtarĩ wĩra mũraruta nĩkĩ?’
7 Makĩmũcokeria ũũ, ‘Nĩ tondũ gũtirĩ mũndũ ũtwandĩkire wĩra.’ Akĩmeera, ‘O na inyuĩ thiĩi mũgũnda-inĩ.’
8 “Rĩrĩa gwakinyire hwaĩ-inĩ, mwene mũgũnda ũcio wa mĩthabibũ akĩra mũndũ ũrĩa warũgamĩrĩire mũgũnda atĩrĩ, ‘Ĩta aruti a wĩra ũmarĩhe mũcara wao, wambĩrĩrie na arĩa mokire thutha na ũrigie na arĩa mokire mbere.’
9 Rĩrĩa andũ arĩa mookĩte thaa ikũmi na ĩmwe maakinyire, makĩrĩhwo dinari ĩmwe o mũndũ.
10 Kwoguo, arĩa mookĩte mbere maakinya, magĩĩciria atĩ mekũrĩhwo makĩria, ĩndĩ o nao makĩrĩhwo dinari ĩmwe o mũndũ.
11 Marĩkia kũrĩhwo, makĩambĩrĩria kũnugunĩra mwene mũgũnda
12 makiugaga, ‘Aya mokire thutha maruta wĩra ithaa rĩmwe; na watũrĩha ũndũ ũmwe nao na ithuĩ twatinda na mĩnoga ya mũthenya mũgima tũkĩhĩa nĩ riũa!’
13 No agĩcokeria ũmwe wao akĩmwĩra, ‘Mũndũ ũyũ, ndirĩ ũndũ mũru ndagwĩka. Tũiguanĩire dinari ĩmwe, kana tiguo?
14 Oya kĩrĩa gĩkwagĩrĩire na wĩthiĩre. Nĩ niĩ ndenda kũrĩha acio a thutha o ta ũrĩa ndakũrĩha.
15 Githĩ ndiagĩrĩirũo gwĩka ũrĩa ngwenda na indo ciakwa? Kana nĩ waigua ũiru tondũ nĩ ndeka wega?’
16 Ũguo noguo arĩa a thutha magaatuĩka a mbere nao a mbere matuĩke a thutha.”
17 Rĩrĩa maarĩ njĩra-inĩ merekeire Jerusalemu, Jesu agĩtwara arutwo acio ikũmi na erĩ keheri-inĩ na akĩmeera:
18 “Atĩrĩrĩ, tũrorete Jerusalemu, na Mũrũ wa mũndũ nĩ ekũneanwo kũrĩ athĩnjĩri-Ngai arĩa anene na andĩki-Watho. Nao nĩ mekũmũtuĩra oragwo
19 na mamũneane kũrĩ andũ a ndũrĩrĩ mamũnyũrũrie na mamũhũũre na mamũcuurie mũtĩ-inĩ; na mũthenya wa gatatũ nĩ akaariũkio.”
20 Nake mũtumia wa Zebedi marĩ na ariũ ake magĩthiĩ harĩ Jesu, akĩmũinamĩrĩra akĩenda kũhoya ũndũ mũna kuuma kũrĩ we.
21 Akĩmũũria: “Ũkwenda atĩa?” Mũtumia ũcio akĩmũcokeria atĩrĩ: “Ingĩenda ariũ aya akwa erĩ magaaikara ũmwe mwena waku wa ũrĩo na ũcio ũngĩ mwena wa ũmotho thĩinĩ wa Ũthamaki waku.”
22 Jesu agĩcokia ũũ: “Inyuĩ mũtiũĩ kĩrĩa mũrahoya. Hihi no mũhote kũnyuĩra gĩkombe kĩrĩa ngũnyuĩra?” Makĩmũcokeria atĩrĩ: “Ĩĩ no tũhote.”
23 Nake akĩmeera atĩrĩ: “Kũnyuĩra nĩ mũkũnyuĩra gĩkombe gĩakwa, no ha ũhoro wa gũikara mwena wakwa wa ũrĩo na wa ũmotho ti niĩ heanaga, ĩndĩ nĩ wa arĩa mahaarĩrĩirio nĩ Awa.”
24 Rĩrĩa acio angĩ ikũmi maaiguire ũhoro ũcio, makĩrakarĩra ariũ acio erĩ a nyina ũmwe.
25 No rĩrĩ, Jesu akĩmeta harĩ we, akĩmeera: “Inyuĩ nĩ mũĩ atĩ atongoria a ndũrĩrĩ nĩ metũũgagĩria igũrũ rĩa andũ na arĩa marĩ na ũnene nĩ mahũthagĩra hinya gwathana.
26 Ũguo tiguo inyuĩ mwagĩrĩirũo gũkorũo, no ũrĩa ũkwenda gũtuĩka mũnene gatagatĩ-inĩ kanyu no mũhaka atuĩke ndungata yanyu,
27 nake ũrĩa ũkwenda gũtuĩka wa mbere gatagatĩ-inĩ kanyu no mũhaka atuĩke ngombo yanyu.
28 O ta ũrĩa Mũrũ wa mũndũ atookire gũtungatagĩrũo, ĩndĩ okire nĩguo atungate, na arute muoyo wake ũtuĩke wa gũkũũra andũ aingĩ.”
29 Rĩrĩa mooimaga Jeriko, kĩrĩndĩ kĩnene gĩkĩmũrũmĩrĩra.
30 Na rĩrĩ, andũ erĩ atumumu makĩigua atĩ Jesu nĩ arahĩtũka maikarĩte thĩ mũkĩra-inĩ wa njĩra, makĩanĩrĩra ũũ: “Mwathani, tũiguĩre tha, Mũrũ wa Daudi!”
31 No kĩrĩndĩ gĩkĩmakaania gĩkĩmeera makire; ĩndĩ makĩanĩrĩra makĩria, makiugaga: “Mwathani, tũiguĩre tha, Mũrũ wa Daudi!”
32 Nĩ ũndũ ũcio Jesu akĩrũgama, akĩmeta, na akĩmoria ũũ: “Mũkwenda ndĩmwĩkĩre atĩa?”
33 Makĩmwĩra atĩrĩ: “Mwathani, reke maitho maitũ mahote kuona.”
34 Jesu akĩringwo nĩ tha, akĩhutia maitho mao, na o hĩndĩ ĩyo makĩhota kuona, na makĩmũrũmĩrĩra.
Tũma
Tũma
NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Mathayo 20
Gĩkũyũ
Thoma Bibilia Intaneti-inĩ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
kik_Latn kik_Latn kik_Latn unk kik_Latn unk kik_Latn unk kik_Latn unk kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kam_Latn kik_Latn kik_Latn eng_Latn